♥பெண் 

♥என் கூந்தலைப் பிடித்து இழுத்த என் கணவன், தனது பலம் முழுவதையும் வலது கையில் திரட்டி என் கன்னத்தில் ஓங்கி அறைய... நான், "அம்மா'' என்று கன்னத்தைப் பிடித்துக்கொண்டு சுவரில் சரிந்து அமர்ந்தேன். திருமணம் முடிந்த இந்த ஏழு மாதத்தில் அருண் முதல் முறையாக என்னை அடிக்கிறான்.
 
♥அழுது கொண்டிருந்த என் தலைமுடியை இறுக்கமாகப் பிடித்து தூக்கி, ""மரியாதை கொடுத்து மரியாதை வாங்கிக்க'' என்ற அருணின் கையை நான் வேகமாக தள்ளிவிட்டேன். தள்ளிவிட்ட வேகத்தில் அவனது கை சுவரில் பட... அருண் இன்னும் ஆத்திரமானான். ""என்னடி... கை நீட்டுற?'' என்றவன் என் இரண்டு கன்னத்திலும் மீண்டும், மீண்டும் ஆவேசத்துடன் அறைந்தான்.
 
♥நான் இரண்டு கன்னத்தையும் பிடித்தபடி, ""அய்யோ... வேணாங்க... வலிக்குதுங்க... நான் ஒண்ணும் கைய நீட்டலங்க... தள்ளி தாங்க விட்டேன்...'' என்று சுவரில் உடம்பைத் தேய்த்தபடியே நகர... ""நீ பேசறத எல்லாம் கேட்டுட்டிருக்க நான் என்ன உன் வேலைக்காரனாடி?''
 என்ற அருண் என் தொடையில் ஓங்கி உதைத்தான்.
 
♥""இனிமே ஒண்ணும் சொல்லமாட்டேங்க... விட்டுருங்க ப்ளீஸ்... வலி தாங்க முடியலங்க'' என்று நான் அழுகையுடன் கெஞ்ச... அருணின் ஆவேசம் கொஞ்சம் தணிந்தது. கடிகாரத்தில் மணியைப் பார்த்துவிட்டு வேகமாக நகர்ந்து ஷூவை மாட்டிக் கொண்டே, ""இங்க பாரு திவ்யா... என் பேச்சக் கேட்டுகிட்டு இருக்கிறதா இருந்தா இந்த வீட்டுல இருக்கலாம். இல்ல...'' என்றவன் கைவிரலை நீட்டி எச்சரித்துவிட்டு, பைக் சாவியை எடுத்துக்கொண்டு கிளம்பினான்.
 
♥என்னால் வலி தாங்க முடியவில்லை. வாயை நகர்த்த முடியாமல், கீழ்த்தாடை கனமாக வலித்தது. ஈறுகளில் ரத்தம் கசிந்து எச்சில் புளித்தது. "தூ...' என்று எச்சிலைத் துப்பினேன். ரத்தம் கலந்து லேசான மஞ்சள் நிறத்திலிருந்த எச்சிலைப் பார்த்தவுடன் என் சுய இரக்கம் உச்சத்தைத் தொட.... நான் கதறி, கதறி அழ ஆரம்பித்தேன். எனக்கு விபரம் தெரிந்து யாரும் என்னை கை நீட்டி அடித்ததில்லை. ஏழு மாதத்திற்கு முன்பு என் வாழ்க்கையில் நுழைந்தவன். சுலபமாக அடித்து நொறுக்குகிறான்.

♥ சற்றே அழுகை ஓய... மணியைப் பார்த்தேன். ஒன்பதைத் தாண்டிவிட்டது. இனிமேல் கிளம்பி அலுவலகத்திற்குச் செல்ல முடியாது. மொபைலை எடுத்து அலுவலகத்திற்கு ஃபோன் செய்து லீவு சொன்னேன்.
 ஒரு மனிதன், தன்னோடு நெருக்கமாக பழகிக்கொண்டிருக்கும் சக மனுஷியை எப்படி அடிக்க முடியும்? வலியால் ஒருத்தி துடிக்க... துடிக்க... ஒருவன் அவளை மனிதத்தன்மையில்லாமல் அடிக்க முடியுமென்றால் அவனோடு ஏன் வாழவேண்டும்?
 
♥அருணின் முதல் அடி விழுந்த கணமே அவள் முடிவு செய்துவிட்டாள். இனிமேல் இந்த வீட்டில் இருக்கப் போவதில்லை.
 மொபைலை எடுத்து அம்மா நம்பருக்கு அடித்துவிட்டு, சட்டென்று கட் செய்தேன். அம்மாவே இன்று வரையிலும் அப்பாவிடம் அவ்வப்போது அடி வாங்கி கொண்டிருப்பவள். அவளிடம் போய் இதைச் சொன்னால் சமாதானம்தான் செய்வாள். வீட்டிற்கு வருகிறேன் என்று சொன்னால் ஒத்துக் கொள்ளமாட்டாள். ஏற்கெனவே புது அண்ணி வந்த பிறகு அம்மா அப்பாவிற்கே அங்கு கஷ்டமாக இருக்கிறது. நான் வேறு வருகிறேன் என்று சொன்னால் எப்படி ஏற்றுக்கொள்வாள்? அதுவும் அம்மா, அப்பாவிடம் வாங்கியுள்ள அடிக்கு, நான் அடிபடுவதையெல்லாம் ஒரு மேட்டராகவே எடுத்துக் கொள்ளமாட்டாள்.
 
♥அம்மா அடி வாங்குவதை சிறுவயதிலிருந்து நான் பார்த்து வந்திருக்கிறேன். அந்தக் கால ஆணாதிக்கத்தின் மொத்த வடிவமான அப்பா, அம்மாவை அற்ப காரணங்களுக்கெல்லாம் அடிப்பார். இட்லியில் முடி ஒட்டிக் கொண்டிருந்தால் அடிப்பார். சட்னி சரியாக மசியவில்லையென்றாலும் அடிப்பார். அப்பா, அம்மாவை விடச் சற்றுக் குள்ளம் என்பதால் அம்மாவை, ""குனிடி...'' என்று கூற... அம்மா குனிந்து தன் முதுகை காண்பிக்க... நங்கு நங்கென்று அடிப்பார். ஒரு முறை அப்பா மிகவும் உடம்புக்கு முடியாமல் படுத்த படுக்கையாக இருந்தபோது கூட, அம்மாவிடம், ""கிட்ட வந்து அடிய வாங்குடி...'' என்று அழைத்து அடித்திருக்கிறார். நான் வளர்ந்து கல்லூரியில் சேர்ந்த பிறகு இது தொடர்பாக நான் அம்மாவிடம் கோபமாகப் பேசியிருக்கிறேன்.

♥ ""இன்னும் எத்தனை நாளைக்கும்மா அடி வாங்கிகிட்டேயிருப்ப?''
 ""எல்லாம் பழகிடுச்சு. விடுடி...''
 ""அதுவும் குனியச் சொல்லி அடிக்கிறாரு. நீயும் நல்லா காட்டுற. இந்த அநியாயமெல்லாம் உலகத்துல எங்கயும் நடக்காது. எவ்ளோ நாளும்மா இப்படியே இருக்கப் போற?''
 ""வேற என்ன பண்ணச் சொல்ற?''
 ""பேசாம வீட்ட விட்டு வந்துரும்மா. நான் வேலைக்குப் போயி உனக்குச் சோறு போடறேன்''
 ""இது வெறும் சோறு சம்பந்தப்பட்ட பிரச்னை மட்டும் இல்ல திவ்யா. ரெண்டு பொம்பளப் பிள்ளைங்க இருக்கீங்க. உங்களுக்கு நாளைக்கு கல்யாணம் பண்ணி வைக்கணும்''.
 ""ரிங்கி பட்டாச்சார்யான்னு ஒரு பெங்காலி ரைட்டர், அடிக்கிற புருஷனோட பிள்ளைங்களுக்காக கூட சேர்ந்து வாழாதீங்கன்னு சொல்லியிருக்காரு''1/3